section_heading: He-Man i Gospodari svemira (1983. – 1985.)
paragraph_text: Radnja crtanog serijala odvija se na planeti Eterniji na kojoj vladaju kralj Randor i njegova supruga, kraljica Marlena. U jednoj od epizoda otkriveno je da je Marlena zapravo zemaljska astronautkinja koja se srušila na planetu. Njihov sin je princ Adam, koji je prisiljen glumiti da je lijen, strašljiv i neodgovoran poput svog tigra ljubimca Cringera, kako bi sakrio svoj drugi identitet. Naime, mir na Eterniji je pod budnom zaštitom Čarobnice koja živi u zamku Siva Lubanja (Greyskull) i čuva tajne koje ne smiju pasti u ruke neprijateljima. Kako bi tajne zamka Siva Lubanja ostale neotkrivene, Čarobnica je povjerila Adamu Mač Moći, pomoću kojeg se može pretvoriti u He-Mana, najmoćnijeg čovjeka u cijelom svemiru.